OpenLLM-France/wikimedia huggingface dataset:
# Barzhaz Breizh/1846/Kentel ar vugale

Oberennoù damheñvel pe handelvoù all zo ivez, gwelout Kentel fest ar vugale.
| ◄ Son leur-nevez | Kentel ar vugale | Ann alike ► |
Didostait ama, bugale, Da glevet eur gentel neve A zo bet savet evid hoc’h : Kemeret poan d’he ziski bloc’h.
Pa zihunet enn ho kwele, Roet ho kalon da Zoue, Gret sin-ar-groaz, laret goude Gant fe, ha spi ha karante :
Leret : « Me ro d’hoc’h, ma Doue, « Ma c’halon, ma c’horf, ma ene : « Gret ma vinn den mad, ma Doue, « Pe mervel kent ma teui ann de. »
Benedicite, kent ar pred, Ha grasou, goude, leveret ; Marteze ne po boed bepred. Mar ne p-euz sonj deuz ho laret.
Laret a ra ann enigou, Gludet er c’hoad war ar brankou, ’Vid eur greun ed, ’vid eur prenvik, Evid eul lomm gliz, eul lommik.
Ha pa eet da warn ho loened, Kemeret eur wialen red ; Hag ha-pa eo red ho distroi, Gand ho kwialen distroit-hi.
Ne wall-bedet morse gat-he : Mar be re kis laret d’ehe: « Bait-hu ! bait-hu ! loen divergon, Na laeret ked ieod ar person !
« Boed al louarn, boed ar morvran, Da gorf-te ne ve morse lan, Mez mar gellann erru gen-hoc’h. Me werzo ker ma fazou d’hoc’h. »
Pa welet eur vran o nijal,
Sonjet enn diaoul ken du, ker fall ;
Ha pa welet eur goulmig wenn,
Sonjet d’hoc’h el ker mad, ker gwenn.
Sonjet a zell ouz hoc’h Doue
Evel ann heol deuz lein ann ne ;
Sonjet ho laka da vleunia
’Vel ann heol roz-gwe Komana.
Ha pa gomzet oc’h tud ho ti,
Laret : ma breur, ma c’hoar; ha, c’hui. Komzet ann eil ouz egile
Gand honestiz ha karante.
Enoret, bugale, doujet
Ann noblanz, ann duchentiled ;
Enoret ann dud a iliz,
Komzet out-ho gand honestiz,
Na dremenet na borc’h na ker
Lec’h a vo Jezuz, hor Salver, Heb he adori a galon,
Hag ugent de po a bardon.
Ar Zakramant, pa he gefet,
Heuliet-han kammed-ha-kammed : Gand roue ar zent hag ann ele,
Vijec’h bet e gwir enn de-se.
Da c’houel ar Zakramant meulet,
Ar re vo fur a vo laket
Da dol’t bleuniou kaer dirag hen, O c’hortoz ma tollint enn nen.
Enn noz, abarz mont da gousket, Lar ho pedenno a vo red, Ma teui eunn el gwenn deuz ann ne, D’ho tiwall ken e teui ann de.
Chetu, bugale, ann dro-vad Da vevo e kristenien vad. Sentet eta diouc’h ma c’hentel, Ha c’hui rei eur vuhe zantel.
# Barzhaz Breizh/1846/Kroaz ann hent

Oberennoù damheñvel pe handelvoù all zo ivez, gwelout Kroaz an Hent.
| ◄ Mellezourou arc’hant | Kroaz ann hent | Ann drouk-rans ► |
Einig a gan er c’hoad huel, Ha melenig he ziou askel ; He galonik ru, he benn glaz ; Einig a war beg ar ween vraz.
Abredik mad eo diskennet War lezen treuzou hon oaled, Keit ha ma oann gant ma fater : — Einik mad, petra a glasker ? —
Kemend a c’heriou neuz laret, M’ez euz rozennou er boched : — Kemeret eunn dous, va mignon, A lakai laouen ho kalon. —
Gwelet em euz tal kroaz ann hent, Dilun, eur plac’h evel ar zent ; Me iei disul d’ann oferen, Hag he gwelinn war ann dachen.
Ma he daou-lagad enn he fenn Skleroc’h eged dour er weren, Hag he dentigou net ha gwenn, Zo kaeroc’h eget perlezen.
He daou-zorn hag he diou-chod ru, Gwennoc’h eged lez er pod du ; Ia ! mar he gwelfec’h, va mignon, Laouen a zeufe ho kalon.
P’am befe kemend a vil skoed, Hag en deuz markiz Pontkalek ; Ha p’am befe eur vein-gleuz aour, Ma n’em euz ar plac’h me zo paour.
Na pa zafje war dreuz hon nour, E-lec’h raden glaz, bleuniou aour ; Na pa zafjent leiz ma liorz, Ma m’em euz ma dous, ne rann fors.
Kement tra deuz he lezen red ; Ann dour deuz ar feunten a red, Ann dour ia d’ann traon, d’ann izel, Ann tan d’ann nenv ha d’ann huel ;
Ar goulm a c’houl eunn neizik klouz, Ar c’horf maro a c’houl eur fouz, Hag ann ene ar baradouz. Ha me ho kalonik, va dous.
Me a ielo peb lun vintin, Da groaz ann hent, war ma daoulin ; Me a ielo d’ar groaz neve, Abalamour d’am c’harante.
# Barzhaz Breizh/1846/Livaden Geris

Oberennoù damheñvel pe handelvoù all zo ivez, gwelout Liñvadenn Gêr-Iz.
| ◄ Ar c’horred | Livaden Geris | Gwin ar C’hallaoued ha korol ar c’hleze ► |
Ha glevaz-te, ha glevaz-te Pez a lavaraz den Doue
D’ar roue Gradlon enn Is be ?
— « Arabad eo en embarat ! Arabad eo arabadiat ! Goude levenez, kalonad !
« Neb a beg e kig ar pesked,
Gand ar pesked a vo peget,
Ha neb a lonk a vo lonket.
« Ha neb a ev ha gwin ha mesk ; A evo dour evel eur pesk ;
Ha neb na oar a gavo desk. »
Ar roue Gradlon a venne : — Koanourien da, da eo gan-e
Monet da gouski eur banne.
— Da gouski afec’h antronoz ; Manet-hu gan-e-omp-ni fenoz :
Hogen pa vennit-hu, bennnoz ! —
Sereg a gomze war ma oue Flourik-flour ouz merc’h ar roue :
— Klouar Dahut, nag ann alc’houe ?
— Ann alc’houe a vezo tennet ;
Ar puns a vezo dibrennet :
Pez a ioulit-hu ra vo gret ! —
Hag ann neb en defe gwelet
Ar roue koz war he gousked,
Meurbed vije bet souezet,
Souezet gand he bali moug,
Hag he vleo gwenn-kann war he choug,
Hag he alc’houez aour kerc’h’n he c’houg.
Neb a vije bet er c’heden,
En defe gwelet ar verc’h wenn
Goustad o vont tre, dierc’hen.
Tostat re oud he zad roue,
Ha war he daoulin ’n em stoue,
Ha ribla re sug hag alc’houe.
Ato e hun, e hun ann ner : Ken a glevet hed al laouer :
— Laosket ar puns ! beuzet ar ger ! —
— Otrou roue, sav diallen !
Ha war da varc’h ! ha kuit a-grenn !
Ma’r mor o redek dreist he lenn ! —
Bezet milliget ar verc’h wenn
A zialc’houezaz, goude koen,
Gore puns keris, mor termen !
— Koadour, koadour, lavar d’i-me Marc’h gouez Gradlon a welaz-te
O vont e-biou gand ar zaon-me ?
— Marc’h Gradlon dre-ma na weliz Nemed enn noz du he gleviz
Trip, trep, trip, trep, trip, trep ; tan-tis!
— Welaz-te morverc’h, pesketour, O kriba he bleo melen-aour Dre ann heol splann, e ribl ann dour ?
— Gwelout a riz ar morverc’h wenn ;
M’he c’hleviz o kana zoken :
Klemvanuz tonn ha kanaouen.
# Barzhaz Breizh/1846/Loiza hag Abalard

Oberennoù damheñvel pe handelvoù all zo ivez, gwelout Loeiza hag Abalard.
| ◄ Ar falc’hon | Loiza hag Abalard | Distro euz a Vro-Zaoz ► |
Ne oann nemed daouzek vloa pa guitiz ti ma zad,
Pa oann eet gand ma c’hloarek, ma Abalardik mad.
Pa oann-me eet da Naonet gand ma dousik kloarek
Ne ouienn tra, ma Doue, nemed ar brezonek ;
Ne ouienn tra, ma Doue, met laret ma fater,
Pa oann-me plac’hik bihan e ti ma zad er ger.
Hogen breman, disket onn, disket onn mad a-grenn ;
Me oar Galleg ha Latin, me oar skriva ha lenn ;
Ha lenn e levr ann Aviel ha skriva mad ha preek,
Ha sakri ar bara-kann kerkouls ha peb belek ;
Ha miret ouz ar belek da lar he oferen,
Ha skloumo ann alc’houilten e kreiz hag enn daoubenn ;
Me oar kaout ann aour melen, ann aour touez al ludu ;
Hag ann argant touez ann drez, pa ’m euz kavet ann tu :
Me oar mont da giez du, pe da vran, p’am euz c’hoant ;
Pe da botrik ar skod-tan, pe da aerouant ;
Me oar eur zon hag a lak ann nenvou da frailla
Hag ar mor braz da zridal, hag ann douar da grena.
Me oar me kement tra zo er bed-man da c’houiet,
Kement tra zo bet gwechall, kement zo da zonet.
Kentan louzou am euz gret gant ma dousik kloarek,
Oe gand lagad klei eur vran ha kalon eunn tousek ;
Ha gand had ar raden glaz, don ar puns kant goured,
Ha grouiou ann aour-ieoten war ar prad dastumet ;
Dastumet, diskabel-kaer, d’ar goulou-de a-grenn,
Nemed ma iviz gen-in, hag ouspenn dierc’henn.
Kenta ’toliz ma louzou da c’hout hag hen oa mad,
A oe e-kreiz park segal ann otrou ann Abad,
Deuz triouec’h bigouad segal doa hadet ann Abad,
N’en deuz bet da zastumi nemed diou guichennad.
Me ’m euz eunn arc’hig argant er ger e ti ma zad,
Ann hini hen digorfe en defe kalonad ;
Hag enn han teir aer-wiber o c’houri ui aerouant,
Mar deu ma aerouant da vad, neuze vo nec’hamant.
Mar deu ma aerouant da vad, a vo gwall nec’hamant ;
Seiz leo war-dro ac’hannen e teui da deureul tan.
Ne ket gand kik klujiri na kik kevelied,
Gand goad sakr ar re zinam eo int gan-in maget.
Ar c’hentan em boa lahet oa ebarz ar vered,
O vonet d’ar vadiant, hag ar beleg gwisket.
Tre ma oa oet d’ar c’hroaz-hent, e tennez ma boutou,
Hag a iez d’he ziveia, didrouz, war ma lerou.
Mar jommann war ann douar, ha gen-in ma Goulaou,
Mar jommomp war ar bed-man, c’hoaz eur bloavez pe zaou ;
C’hoaz eunn daou pe dri bloavez, ma dous ha me hon daou, Ni a lakai ar bed-man da drei war he c’henaou. —
— Evesait mad, Loizaik, evesait d’hoc’h ene,
Mar ’d eo ar bed-man d’hoc’h-hu, da Zoue egile. —
# Buhez ar Sent/1912/Tolen ar Goueliou

| ◄ Pedennou diouz ar mintin ha diouz an noz | Tolen ar Goueliou | Tolen ar c’henteliou  ► |
a zo hano el levr-man
# Buhez ar Sent/1912/Trugare

| ◄ Lizer | Trugare | Amzer Nedeleg  ► |
Al levr-man a vo bet grêt gant poan ha labour meur a skrivanier. D’ar re o deus laket ennan bueou sent pe pardoniou, d’ar re o deus kinniget aliou mat pe danve labour, d’ar re o deus roët tu d’hen moullan, en eur rei o fromese da brenan anezan, trugare a lavaromp gant eur galon leun a anaoudegez vat.
Douget a di da di, ra deuio levr kaer an ôtrou Perrot, goude bezan grêt tro Leon, d’ober ive tro Kerne ha Treger, da c’hortoz ober tro Breiz.
E. A. M.
# Buhez ar Sent/1912/Tolen ar skeudennou

| ◄ Tolen ar pardoniou | Tolen ar Skeudennou | Skeudennou er-mêz ar Skrid  ► |
# Buhez ar Sent/1912/Tolen ar c’henteliou

| ◄ Tolen ar Goueliou | Tolen ar c’henteliou | Tolen ar pardoniou  ► |
pajen
En mare al labouriou bras, en miziou Gouere, Eost ha Gwengolo, war-lerc’h Bue ar Zent, n’hon deus laket nemet eur ger tennet peurvuian eus an Aviel. Ar zonj-ze a vezo evel eur boked a c’houez vat a dle bezan kutuilhet ha miret er spered epad an noz.
# Buhez ar Sent/1912/Ursula

| ◄ Yan Kenty | Ursula | Hedwij  ► |
Eur bagad merc’hed yaouank, en o fenn Ursula, merc’h da unan eus pennou-bras ar Vretoned, a oa deut evelse da chom da Gologn.
D’ar memes mare, Attila, lezhanvet « Gwalenn Doue », mestr bras eur boblad gouezidi, ar Hunned, a oa bet trec’het demdost da Chalons, gant Aëtius, jeneral romen, ha Merove, roue ar Franked. Red oa bet d’ezan tec’hel prim ha distrei mezek warzu ar Pannoni, e vro. Gant ar gounnar oa ennan, e tistruje, bop mac’h ee, tïe ha tud. Kêr Kologn a oa war e hent, hag a oe kemeret hepdale. Ursula hag he c’hompagnunez, merc’hed yaouank, ne zalejont ket da vezan kavet gantan. Ar gouezidi a glaskas ’n em gemer oute ; mes ar merc’hed-man, kennerzet gant Ursula ha gwell gante gouzanv ar maro kentoc’h eget nac’h o fe ha koll o enor, a enebas kalonek. Raktal al lazerez a gomansas ; a dôliou kleze, a dôliou birou, a dôliou barrinier houarn, ar verzerezed a oe diskaret (war-dro 453).
Dorojou ar baradoz, en devez-ze, a renkas digeri frank evit digemer Ursula hag he c’hoarezed, en o daouarn bod palmez ru ar verzerenti ha war o fenn kurunen ar werc’hded kristen.
Tremenet ar bar, hag ar gouezidi êt gant o hent, ar re eus kêriz Kologn o devoa gallet miret o bue, a zastumas gant preder korfou ar gwerc’hezed ha korfou o c’henvroïz merzeriet gant Attila, hag o sebelias gant enor evel euu tensor presius. — Er park ruziet gant o gwad ha santelaet gant o relegou, eun iliz kaer a oe savet ha galvet « Iliz ar gwerc’hezed santel ». Brudet oa dre holl an iliz ze, er bla 643, pa oe hanvet sant Kunibert da arc’heskob en Kologn.
En de a hirie c’hoaz, mogeriou ar c’heur a zo kelc’hiet, traou ha krec’h, gant pennou ar verzerezed, hag eur chapel en kichen a zo leun aneze. War ar pennou-ze eman ar merk eus o merzerenti : en darn e weler an toullou grêt gant ar birou ; ouz darn-all zo c’hoaz stag pennadou bleo ruziet gant ar gwad. An dra-ze n’eo c’hoaz nemet al loden vihan eus ar relegou ; al loden vrasan a zo en diabarz ar mogeriou ha dindan leuren an iliz. An dud fidel gwechall a gare mont da bardonan da iliz ar gwerc’hezed santel.
Santez Ursula, hag a renas d’an nenv kement a eneou santel, azo bet kemeret evel skouer gant ar vestrezed-skol hag al leanezed o deus ar garg da zevel bugale gristen. Hi eo patronez iliz ar Sorbon en Pariz. Dindan he fatronaj, eun Urz leanezed a zo bet savet gant santez Anjela Merisi, er bla 1537, evit an Itali da gentan, ha digaset en Frans, er bla 1611, gant Madalen L’Huillier. — En eskopti Kemper ha Leon, betek an amzeriou poanius a zo o ren, e oa pemp kouent Ursulinezed : en Kastel, en Montroulez, en Keraez, en Kemperle hag en Kemper. En eskopti Sant-Brieg ha Landreger a oa peder : en Landreger, en Kintin, en Lambal hag en Dinam. Dispar eo ar vad o deus grêt en holl barouziou-ze hag en holl barouziou tro-war-dro ; ha diniver ar mammou a familh kristen savet gante. Siouaz, er bla 1907, int bet holl argaset er-mêz ar vro. Ma o dije labouret evit an dud, o-dije bet lec’h da goll kalon ; mes evit Doue eo o deus labouret ; gant se, Doue a roio d’eze eun digoll meurbed bras en e rouantelez.
# Buhez ar Sent/1912/Tolen ar pardoniou

| ◄ Tolen ar c’henteliou | Tolen ar pardoniou | Tolen ar skeudennou  ► |
# Buhez ar Sent/1912/Ulrik

| ◄ Gurthiern | Ulrik | Anton-Mari Zaccaria  ► |
Ulrik, ganet er bla 893, a oe savet en abati Sant-Gall, ha hanvet, d’e vla ha tregont, eskob en Augsbourk. Gouezidi a oa o paouez bezan bet oc’h ober eun dro er vro, hag o devoa hadet en e eskopti ar freuz hag an dismantr. Kentan tra a reas an eskob neve a oe sevel eun iliz ha rei d’an dud a oa tôlet war an douar noaz, peadra da zevel eus o dienez.
Lakat a reas ive sevel, endro da gêr, mogeriou ledan hag uhel, evit miret ouz ar gouezidi d’ober ken kement a c’haou ouz Augsbourkiz evel m’o devoa grêt.
Nag an amzer fall, nag an henchou diês, nag ar rederien-bro ne virent outan d’ober tro e eskopti bep bla.
Bep c’houec’h miz, e vode e veleien endro d’ezan, evit en em glevet gante war an doare da gas an eskopti endro.
Doue a vinnigas ar boan a gemere da lakat ar zantelez da vleunian en eneou a oa en e garg, ha hepdale, e oe gwelet eur wellaën vras, ken en Augsbourk, ken er parouziou-all tro-war-dro.
War ze, e savas brezel etre an impalaer Othon hag e vab Ludolph ; Ulrik a labouras kement d’o unani ma teuas enfin a benn eus e dôl, hag en doare-ze e lakas ar peuc’h en Alamagn a-bez (954).
Siouaz, ne chomjod ket pell evelse ; er bla war-lerc’h, gouezidi an Hongri a gouezas adarre war Augsbourk, ken bras an niver aneze ma n’en devoa ar c’hosan den a oa war an douar gwelet arme ebet par d’o hini.
Ulrik a lakas e fizianz en Doue. Epad ma oa ar merc’hed o pedi en ilizou, hen, war mogeriou kêr, e zilhad iliz gantan, a gennerze e zoudarded. Herzel a c’halljont ouz o enebourien, betek ma teuas an impalaer Othon da gouezan war arme ar baganed, diouz dre, ha d’he flastran en eun hevelep doare ma n’hallas, kouls lavaret, hini anezi distrei d’e vro.
Othon e-unan a anzave, goude-ze, oad dleour eus ar viktor-ze da bedennou birvidik sant Ulrik. Erfin, goude bezan gouarnet e eskopti epad nao bla ha daou-ugent, o welet e tostae an heur evitan da vont da welloc’h bro, e rannas e holl beadra etre e veleien hag e beorien, nemet ec’h erpernas e wele, eun tapis moger hag eun nebeut listri-tôl d’an hini a gemerje e garg.
Lakat a reas neuze skuilh ludu en kroaz war leur e zolier ha teuler dour binniget warnezan ; gourvezet war ar groaz-ze e roas e ine d’e Grouer, d’ar 4 a viz gouere 978, oajet a bevar-ugent vla.
Sant Ulrik eo kentan sant kanonizet gant Rom : laket a oe war roll ar zent, ugent vla hepken goude e varo.
En gwirione, en gwirione, m’hen lavar d’ec’h, eme Hon Zalver Jezuz-Krist, ma c’houlennet eun dra bennak ouz ma Zad em hano, ho pezo anezan. Betek-hen, n’ho peus goulennet netra em hano ; goulennet eta, hag e vezo roët d’ec’h, hag ho kalon a vezo bar gant al levenez.
Aviel sant Yan XVI. 23, 24.
# Katekiz historik/Eil Gévren - III Gentel

| ◄ II Gentel. Eûz ann Dreinded. | III Gentel. Eûz a Inkarnasion ar Verb hag eûz a Zasprénadurez ann dûd. | IV Gentel. Eûz a Ziskennidigez Jézus-Krist d’ann Ifernou, eûz hé Zazorc’hidigez hag hé Bignidigez enn Énv. ► |
Mab penn-her Doué eo Jézuz-Krist hon Aotrou, da lavaroud eo, pénaoz ar Verb, péhini a oa é Doué er penn-kenta, a zô en em c’hréat kik hag a zô deûed da choum gan-é-omp. Doué é oa a-viskoaz, hag eo en em c’hréat dén enn amzer, héb éhana béza Doué, hôgen ô kémérout eur c’horf hag eunn éné ével-d-omp. Béz’ eo koulskoude eunn dén hép-kén, ar Verb deûet-kik, Jézus-Krist, gwîr Zoué ha gwîr zén. Engéhentet eo bét gand ar Spéred-Santel ha ganet eo bét gand ar Werc’hez Vari, da lavaroud eo, pénaoz hé c’hinivélez a zô bét eur burzud : hé Vamm zantel oc’h hé lakaad er béd, a zô choumet Gwerc’hez bépréd ; ha Jézuz-Krist adaleg ar penn-kenta, a zô bét leûniet gand ar Spéred-Santel ha gand ar c’hrâs, hép gelloud ôber péc’hed é-béd, ha Sant anézhan hé-unan. Évid-omb eo Mâb Doué en em c’hréat dén. Évidomb eo en deûz gouzanvet dindân Pons-Pilat, eo bét staged ouc’h ar groaz hag eo marvet ; kémend en deûz hor c’haret, ma eo felled dézhan rei hé wâd hag hé vuez évid hon daspréna eûz a sklavérez ann diaoul.
Goulenn. Piou eo hon Aotrou Jézuz-Krist. Lavar. Ar Verb eo péhini a zô en em c’hréat kîk. G. Pétrâ eo ar Verb. L. Mâb Doué eo. G. Pétrâ eo da lavarout eo en em c’hréat kîk. L. Da lavaroud eo, eo en em c’hréat dén. G. Hag en em gemmet eo. L. Nann, choumed eo Doué ével kent. G. Hag hén en deûz eur c’horf hag eunn éné ével-d-omp. L. Ia, dén klôk eo. G. A biou eo Mâb ével dén. L. Eûz ar Werchez Santel Mari. G. A biou eo Mâb ével Doué. L. Eûz a Zoué hép-kén. G. Ha daou int, Mâb Doué ha Mâb Mari. L. Nann Jézus-Krist hép-kén eo. G. Pérâg é lévéreur eo bét engéhentet gand ar Spéred-Santel. L. Évid diskouéza eo bét deûed er béd dré vurzud, eûz a eur Werc’hez. G. Pétrâ a felleur c’hoaz da lavaroud dré zé. L. Pénaoz eo ganet Sant ha na hell két péc’hi. G. Évit piou eo Mâb Doué en em c’hréat dén. L. Évid-omp hag évid hor silvidigez. G. Da bétrâ eo bét mâd hé c’hloasiou hag hé varô. L. Da zaspréna ac’hanomp eûz a sklavérez ann diaoul.
# Katekiz historik/Eil Gévren - IV Gentel

| ◄ III Gentel. Eûz a Inkarnasion ar Verb hag eûz a Zasprénadurez ann dûd. | IV Gentel. Eûz a Ziskennidigez Jézus-Krist d’ann Ifernou, eûz hé Zazorc’hidigez hag hé Bignidigez enn Énv. | V Gentel. Eûz ar Varn. ► |
Pa oé marô Jézuz-Krist, hé gorf a oé lékéad er béz hag hé éné a ziskennaz d’ann ifernou, da lavaroud eo, el léac’h a éhan é péhini édo ar Zent adalek penn-kenta ar béd. Mâb Doué hô zennaz ac’hanô, évid hô lakaad da vond er baradoz. Pétrâ-bennâg ma oa rannet hé éné diouc’h hé gorf, hé zouélez na zilézaz nag hé gorf nag hé éné ; Mâb Doué eo a zô bét liénet hag a zô diskennet d’ann ifernou. Ann trédé deiz é tazorc’haz, hervez ar skrituriou, da lavaroud eo, hervez diouganou David hag ar Broféded all. Pigned eo enn Énv hag éma azézet enn tu déou da Zoué ann Tâd holl-c’halloudek. Lavaroud a réeur eo azézet, évid diskouéza pénaoz éma enn eur gwir éhan, ha pénaoz en deûz holl c’halloud enn Énv ha war ann douar, ével gwîr Roué hag ar Barner brâz eûz ann holl Éled hag eûz ann holl dud. Ann tu déou a Zoué a ziskouéz ar véli vrâz eûz a Jézuz-Krist, péhini, ével dén zô-kén, a zô dreist ann holl grouadurien.
Goulenn. Goudé marô Jézuz-Krist péléac’h éz éaz hé éné. Lavar. Enn ifernou é tiskennaz. G. Pétrâ ! el léac’h ma eo kastizet ann diaoulou. L. Nann, el léac’h ma édo ar Zent. G. Ha né oa c’hoaz dén é-béd enn Énv. L. Nann, Jézuz-Krist a c’hortozent évid hô lakaad da vond ébarz.. G. Korf marô Jézuz-Krist er béz hag hén a oa rannet eûz hé zouélez. L. Nann, béz’ é oa bépréd korf Mâb Doué. G. Pérâg é lévéreur pénaoz Jézuz-Krist en deûz gouzanvet hag a zô bét dazorc’het hervez ar Skrituriou. L. Dré m’hô doa diouganet ar Broféded kémend a zô c’hoarvézet gant-han. G. É pé stâd éma Jézuz-Krist enn Énv. L. Azézet eo enn tu déou da Zoué holl-c’halloudek. G. Ha Doué en deûs-hén eunn dourn déou hag eunn dourn kleiz. L. Nann, évid diskouéza eo ar véli vrâz eûz a Jézuz-Krist. G. Pérâg é lévéreur eo azézet. L. Évid diskouéza éma war éhan. G. Pérâk c’hoaz. L. Évid diskoueza eo Barner ha Roué.
# Katekiz historik/Eil Gévren - VIII Gentel

| ◄ VII Gentel. Eûz ann Iliz. | VIII Gentel. Eûz a Gen-unvaniez ar Zent. | IX Gentel. Eûz a Zistol ar béc’héjou. ► |
Ken-unvaniez ar Zent né kéd hép-kén al lôd é Sakramant santel ann aoter, hôgen enn-holl, rann ann holl vadou spéréduz étré holl vemprou ann Iliz. Na réomb holl néméd eunn hévélep korf, évid-omp da gaout kargou dishénvel, é-c’hiz da gélenna, da véra, da zervicha ; ével m’hô deûz préderiou dishénvel kévrennou korf ann dén. Ar ré holl a zô enn Iliz, mar d-int é stâd a c’hrâs, hô deûz hô lôd enn holl bédennou hag enn holl ôberiou mâd a réeur enn-hi. Ar ré a zô er-méaz eûz ann Iliz, da lavaroûd eo, ar ré a zô eskumunuget, n’hô deûz lôd é-béd enn-hô ken-nébeût hag ar baganed. Râg ann Iliz é deûz ar gwîr da eskumunugi ar ré holl hô deûz gréat péc’héjou brâz, hag évit péré na fell kéd d’ézhô ôber pinijen. Unvaniez zô étré ann Iliz trec’huz, péhini a zô enn Énv, hag ann Iliz stourmuz, péhini a vrézéléka war ann douar. Ar Zent a skoazel ac’hanomp gant hô fédennou, muioc’h c’hoaz goudé hô marô égéd a-raok. Ann énéou a zô er purgator a hell ivé kaout lôd é Ken-unvaniez ar Zent. Dré-zé eo mâd ôber évid ar ré-varô pédennou, aluzennou hag ôberiou-mâd.
Goulenn. Pétrâ eo Ken-unvaniez ar Zent. L. Ann unvaniez eûz ann holl vadou spéréduz. G. A bétrâ é teû ann unvaniez-zé. L. O véza ma’z omb holl memprou eunn hévélep korf. G. Péré eo ar ré hô deûz lôd enn-hi. L. Ar ré holl a zô enn Iliz. G. Ar ré a zô eskumunuget hag hî hô deûz ivé hô lôd enn-hî L. Na hellont kéd hé gaout, kennébeûd hag ar baganed. G. Péré eo a zô eskumunuget gand ann Iliz. L. Ar ré hô deûz gréat péc’héjou brâz hag évit péré na fell kéd d’ézhô ôber pinijen. G. Ken-unvaniez ar Zent hag hî en em astenn bétég enn Énv. L. Ia, ar gwenvidien a skoazel ac'hanomp gand hô fédennou. G. Hag en em astenni a ra ivé bétég er Purgator. L. Ia, béz’ é hellomp frealzi ann énéou a zô enn-han. G. Pénaoz éc’h hellomp-ni hô fréalzi. L. Dré ar bédennou, ann aluzénnou hag ann ôberiou-mâd.